CELEX: 62016TN0313
Language: hu
Date: 2016-06-21 00:00:00
Title: T-313/16. sz. ügy: 2016. június 21-én benyújtott kereset – Grupo Riberebro Integral és Riberebro Integral kontra Bizottság

8.8.2016   
            
            
               HU
            
            
               Az Európai Unió Hivatalos Lapja
            
            
               C 287/28
            
         2016. június 21-én benyújtott kereset – Grupo Riberebro Integral és Riberebro Integral kontra Bizottság
   (T-313/16. sz. ügy)
   (2016/C 287/34)
   Az eljárás nyelve: spanyol
   
      Felek
   
   
      Felperesek: Grupo Riberebro Integral, SL (Alfaro, Spanyolország) és Riberebro Integral, SA (Alfaro, Spanyolország) (képviselők: R. Allendesalazar Corcho és A. Rincón García-Loygorri ügyvédek)
   
      Alperes: Európai Bizottság
   
      Kérelmek
   
   A felperesek azt kérik, hogy a Törvényszék:
   
               —
            
            
               az EUMSZ 263. cikk alapján semmisítse meg az Európai Unió működéséről szóló szerződés 101. cikke és az EGT-Megállapodás 53. cikke alkalmazására vonatkozó eljárásban (AT.39965 – „mushrooms”-ügy) 2016. április 6-án hozott C(2016) 1933 final európai bizottsági határozat 2. cikkét a felperesekkel szemben kiszabott bírság összegét illetően, mivel az Európai Bizottság nyilvánvaló hibát követett el azon tények mérlegelése során, amelyek alapján megtagadta a felperesek fizetőképtelenségének (inability to pay) elismerését;
            
         
               —
            
            
               másodlagosan az EUMSZ 261. cikk értelmében az 1/2003/EK rendelet 31. cikke által ráruházott korlátlan felülvizsgálati jogkörében eljárva változtassa meg az Európai Unió működéséről szóló szerződés 101. cikke és az EGT-Megállapodás 53. cikke alkalmazására vonatkozó eljárásban (AT.39965 – „mushrooms”-ügy) 2016. április 6-án hozott C(2016) 1933 final európai bizottsági határozat 2. cikkét úgy, hogy csökkenti a Riberebróval szemben kiszabott szankciót;
            
         
               —
            
            
               az Európai Bizottságot kötelezze a jelen eljárás költségeinek viselésére.
            
         
      Jogalapok és fontosabb érvek
   
   A jelen eljárás alapja egy adott vállalkozás által a konzervgomba ágazatában létrejött kartellben való részvétele miatt az Európai Bizottsághoz benyújtott engedékenységi kérelem. A határozat szövege szerint e kartell arra irányult, hogy stabilizálja a gombapiacot, és fékezze a piaci árak csökkenését.
   A felperesek nem vitatják sem a tényeket, sem azok jogi minősítését, mivel azokat már elismerték az engedékenységi eljárásban való együttműködésük keretében, valamint a kifogásközlésre adott válaszukban, amelyben azt állították, hogy elismerik a tények leírását és jogi értékelését. A jelen keresetben a kiszabott bírság megállapítását és arányosságát kérdőjelezik meg.
   Keresetük alátámasztása érdekében a felperesek két jogalapra hivatkoznak.
   
               1.
            
            
               Az első, az alperes által elkövetett nyilvánvaló mérlegelési hibára alapított jogalap
               
                           —
                        
                        
                           E tekintetben a felperesek arra hivatkoznak, hogy a Bizottság nyilvánvaló hibát követett el azon tények mérlegelése során, amelyek alapján megtagadta a felperesek fizetőképtelenségének (inability to pay) elismerését. A bírság kiszabása ugyanis visszafordíthatatlanul veszélybe sodorja gazdasági életképességüket, eszközeiket értéküktől teljesen megfosztja, és figyelmen kívül hagyja a sajátos gazdasági és társadalmi környezetet.
                        
                     
         
               2.
            
            
               A második, az arányosság elvének figyelmen kívül hagyására alapított jogalap
               
                           —
                        
                        
                           E tekintetben a felperesek arra hivatkoznak, hogy a megtámadott határozat nem veszi figyelembe korlátozott termékkínálatukat.